皋橋
作者：周文璞
朝代：宋

paragraphs: 伯鸞出京師，慷慨歌五噫。
豈無濟時心，升降與我違。
有來適吳中，舂粱救寒饑。
吳人皋伯通，舎之慰窮棲。
方志雖或除，此橋猶可稽。
伯鸞號逸民，佳傳照綠綈。
伯通頼有此，庶幾與之齊。
至今閶門外，兩冢陪要離。
累累各高大，冥冥春草萋。
古者賢哲人，不計鳳與鷄。
焜耀亦偶爾，埋沒何淒兮。
出語賀兩公，亦以昌吾詩。